**HÁZIREND**

**Diákolimpia Junior Tábor**

A **Diákolimpia Junior Tábor** (továbbiakban együtt „tábor”) egységes házirendje állapítja meg a résztvevők jogai gyakorlását és kötelezettségeik teljesítését, a tábor napirendjével kapcsolatos rendelkezéseket, a tábor mindennapi működését, a tábor alatti életviszonyokat és az ebből fakadó mindennapi élethelyzeteket. A házirend betartása kötelező minden résztvevő és a tábor lebonyolítását biztosító személyzet számára.

1. **Általános szabályok és tudnivalók:**

**A tábor szervezője**:

Heves Megyei Diák- és Szabadidősport Egyesület

**A tábor ideje:**

Első turnus: 2021.07.05-09.

Második turnus: 2021.07.19-23.

**A tábor helyszíne (pontos címe):**

3300 Eger, Vallon utca 2.

**A táborban résztvevőnek minősül**:

az az 1-4. osztályos gyermek, aki után a részvételi díj megfizetésre került, megjelenik a táborban, a tábor ideje alatt részt vesz a foglalkozásokon, és rendelkezik az alábbi dokumentumokkal:

* + Kitöltött és aláírt jelentkezési lap
  + Törvényes képviselő **hozzájáruló nyilatkozata (eredeti, papír alapon)**
  + Törvényes képviselői nyilatkozat a gyermek **egészségügyi alkalmasságáról (eredeti, papír alapon)**

**Felügyelet:**

A táborban a résztvevők felügyeletét a tábor nyitvatartási ideje alatt a táborvezetők, táboroztatók, közreműködők látják el.

**Táborvezető:**

Név: - Kátai Zsolt

- Telefon: 06-20/56-11-269

**Tájékoztatás a tábor ideje alatt:**

A tábor ideje alatt a táborral, a programok változásával kapcsolatos információkat, híreket, rendkívüli eseményeket a tábor szervezője, illetve a táborvezető a regisztráció során megadott e-mail címre (előre nem tervezhető esetben telefonon) elküldve osztja meg.

1. **A házirend nyilvánosságra hozatala**

* A házirend a kihirdetéstől érvényes és hatályos.
* A házirendet a Jelentkezési lappal együtt kapja meg a táborban résztvevő törvényes képviselője.
* A házirend a tábor helyszínén, a táborvezetőnél elérhető.

1. **A táborban résztvevők jogai és kötelezettségei**
2. **A táborban résztvevők jogai**

* A táborban résztvevő joga, hogy személyiségét, emberi méltóságát, családi és magánélethez való jogát tiszteletben tartsák, és védelmet biztosítsanak számára. Ha a résztvevő úgy érzi, hogy erkölcsi mivoltában megsértették, segítségért fordulhat a tábor szervezőjéhez.
* A táborban résztvevő joga, hogy vitás ügyekben a tábor szervezőjéhez forduljon kérdéseivel, javaslatával, véleményével és problémás esetekben segítséget kérjen.
* A táborban résztvevő joga, hogy véleményt mondjon a tábor működésével, életével, a szervezők munkájával kapcsolatos kérdésekben, de oly módon, hogy az nem sértheti mások emberi méltóságát.
* A táborban résztvevőt nem érheti hátrány lelkiismereti meggyőződése, felekezete, nemzetiségi hovatartozása, véleménye, kifejtett nézete miatt. Ha a táborban a résztvevő úgy érzi, hogy e jogában megsértették, segítségért fordulhat bármelyik szervezőhöz, és kérheti az őt ért sérelem orvoslását.
* A táborban résztvevő jogai a táborban történő regisztrálása után érvényesíthetők.
* A táborban résztvevő joga, hogy adatait a szervezők megfelelően, a vonatkozó jogszabályi előírásokkal összhangban kezelje, tárolja.

1. **A táborban résztvevő kötelezettségei**

* A táborban résztvevő kötelezettsége, hogy a szervező(k), a többi résztvevő egyéb személyek emberi méltóságát és jogait tiszteletben tartsa.
* A táborban résztvevő kötelezettsége, hogy úgy éljen jogaival, hogy azzal mások jogait, érdekeit ne sértse, valamint mást ne akadályozzon jogainak gyakorlásában.
* A táborban résztvevő kötelezettsége megismerni a házirend előírásait, amelyet a tábor helyszínére történő belépésével egyidejűleg magára nézve kötelezőnek ismer el.
* A táborban résztvevő kötelezettsége, hogy vigyázzon a táborban használt felszerelésére, berendezésekre, azokat rendeltetésszerűen kezelje, a neki felróható és jogellenesen okozott károkat megtérítse.
* A táborban résztvevő kötelezettsége, hogy óvja saját és a többi résztvevő, testi épségét, egészségét, tartsa be a közlekedési, a balesetvédelmi és a tűzrendészeti szabályokat.
* A táborban résztvevő kötelezettsége, hogy haladéktalanul jelentse a szervező(k)nek, ha bármely betegség tüneteit észleli magán.
* A táborban résztvevő kötelezettsége, hogy haladéktalanul jelentse a szervező(k)nek, ha saját magát, a többi résztvevőt veszélyeztető állapotot, tevékenységet, illetve balesetet észlelt, valamint kárt okozott. A szervezők a táborban történt esetleges balesetekről, károkozásról jegyzőkönyvet vesz fel, amelyben rögzíti a baleset, károkozás bekövetkezésének idejét, helyét, valamint a bekövetkezett baleset, kár leírását.

1. **A táborban résztvevők által a táborba bevihető dolgok**

* Dolognak minősül minden birtokba vehető tárgy, amely kézzel megfogható, érinthető.
* A szervezők a táborban résztvevők által a tábor területére bevitt dolgokért nem vállalnak felelősséget.
* A táborban résztvevők olyan dolgot nem vihetnek be a tábor területére, és tarthatnak maguknál, amellyel mások testi vagy lelki épségét sértik, vagy veszélyeztetik. Ilyen dolgoknak minősülnek különösen az emberi szervezetre káros egészségi cikkek, kábítószer, vagy kábítószerrel azonos hatásúnak minősülő anyagok, a fegyver, a fegyvernek minősülő tárgyak vagy a fegyvernek látszó tárgyak, a közbiztonságot veszélyeztető tárgyak (pl.: gázspray, baseballütő, kard, tőr, íj, bokszer, dobócsillag, lánc, elektromos sokkoló, bármilyen robbanó, szúró, vágó eszköz, stb.).

1. **A táborban résztvevő törvényes képviselői**

* A táborban résztvevő törvényes képviseletére jogosult személyek joga, hogy kérdéseikkel, észrevételeikkel, panaszaikkal a szervező(k)höz forduljanak.

1. **A táborban tartózkodás szabályai**
2. **Megérkezés**

A táborban résztvevők törvényes képviselői legkésőbb a tábor első napján írásban módosíthatják a jelentkezés során megadott elérhetőségüket. Olyan elérhetőséget kell megadniuk, melyen egész nap értesíthetők.

* Naponta a táborba érkezéskor a táborban résztvevők regisztrálásra kerülnek.

A táborban csak egészséges gyerek vehet részt.

A tábor napi programjai minden nap 8:00-kor kezdődnek. A táborban résztvevők törvényes képviselői (vagy kísérői) kötelesek a napi programok kezdete előtt a táborban résztvevő gyermeket legkésőbb 7:45 órára a táborba bevinni és a táborban a tábor felügyeletét ellátó személyeknek „átadni”. A táborban résztvevő törvényes képviselői kötelesek értesíteni a táborvezetőt a tábor kezdete előtt legalább fél órával, amennyiben a résztvevő nem vesz részt a tábori foglalkozáson.

1. **Távozás**

A tábori programok minden nap 16:00-kor érnek véget. A táborban résztvevők törvényes képviselői, illetve az általuk megjelölt személyek kötelesek a résztvevőt 17:00 óráig elvinni a tábor helyszínéről. A táborban résztvevők törvényes képviselői kötelesek értesíteni a táborvezetőt, amennyiben nem vagy késéssel tudják a táborban résztvevőt elvinni.

* A táborból kilépéssel egyidejűleg a táborban résztvevő kilépése regisztrálásra kerül.

1. **Étkezés**

* Szervező biztosítja:
  + Megfelelő mennyiségű és minőségű étkezés, napi három alkalommal (hideg tízórai/ programtól függően minden nap meleg ebéd/ hideg uzsonna)
  + ivóvíz
* A táborban résztvevők a tábor idejére bevihetnek élelmiszert, de azok minőségéért és élettani, egészségügyi hatásaiért a táborban résztvevő és törvényes képviselője felel.
* Az ételallergiák, érzékenységek előzetes felmérése megtörténik, az adatok bekérése a jelentkezési lappal történik.

1. **A tábor helyszínének és helyiségeinek, területének használata**

* A táborban résztvevőknek, egyéb résztvevőknek kötelezettsége, hogy a tábor helyszínén található helyiségeket és létesítményét rendeltetésszerűen használják, fokozottan ügyelve a rendre, tisztaságra.
* A táborban a részvevők részére zárható helyiség áll rendelkezésre. A tábor területére bevitt értéktárgyakért a szervező nem vállal felelősséget.
* A tábor ideje alatt tilos a dohányzás, alkohol tartalmú ital fogyasztása és kábítószer birtoklása és/vagy fogyasztása. Ennek megszegése a táborban résztvevő a táborból való azonnali kiutasítását vonja magával, amivel kapcsolatban semmilyen kártérítési/visszatérítési felelősség, illetve költség nem terheli a szervezőket. Kiutasítás esetén a törvényes képviselő kötelezettsége a táborban résztvevőt a tábor helyszínéről történő haladéktalan elszállítása és ennek költségeinek viselése.
* A tábor helyszínén a résztvevők által használt bármilyen terület tisztaságáért az ott tartózkodók a felelősek.
* A szemetet kizárólag az erre kijelölt szemetesekben kell gyűjteni.
* A szociális helyiségek takarítása a terület fenntartójának feladata, de a tisztaság, a rend megóvása minden résztvevő kötelezettsége.

1. **A tábor napi rendje**

* A napirend minta (tetszőlegesen módosítható):

|  |  |
| --- | --- |
| **Időpont** | **Programelem** |
| 7:30-8:00 | Érkezés |
| 8:00-9:00 | Reggeli, napi program ismertetése |
| 9:00-12:30 | Sportprogramok |
| 12:30-13:30 | Ebéd, pihenő |
| 13:30-15:45 | Sportprogramok, egyéb programok |
| 15:45-16:00 | Uzsonna |
| 16:00-17:00 | Távozás |

1. **Tűzvédelmi Szabályzat**
2. **Tűzvédelem**

* A teljes területen tilos nyílt lángot használni.
* Dohányozni a tábor teljes területén szigorúan tilos!
* Tűz esetén a terület "Tűzriadó terv" előírásait kell betartani. A helyszínen levő közlekedési utakat szabadon kell hagyni.
* Az utakat és a kapukat eltorlaszolni nem szabad.
* Elektromos berendezéseket hibás vezetékkel használni tilos! A tapasztalt hibát a terület fenntartóját képviselő személyzetnek kell bejelenteni.
* Az elektromos hálózat túláram elleni védelmét (biztosítékot) kiiktatni tilos!
* Tűz esetén minden táborban résztvevő, egyéb résztvevő köteles a tűzoltást vezető személy utasításait betartani.
* Minden tűzesetet, az észlelést követően azonnal jelenteni kell a terület fenntartóját képviselő személyzetének. A bejelentés tartalmazza a tűzeset pontos helyét, idejét, ki és mi van veszélyben és a bejelentő nevét.

1. **Egészség- és Balesetvédelmi Szabályzat**
2. **A résztvevőkre vonatkozó védő-, óvó rendszabályok**

* A résztvevők kötelesek a személyi higiénés szabályok betartására:
* a táborba érkezéskor minden részvevő köteles kezet mosni vagy alkoholos kézfertőtlenítőt használni;
* a táborban töltött idő alatt rendszeresen, a szervező által megjelölt időközönként, illetve az étkezéseket megelőzően minden esetben minden részvevő köteles kezet mosni vagy alkoholos kézfertőtlenítőt használni;
* tüsszentés vagy köhögés esetén a résztvevők elsősorban papírzsebkendőt kötelesek használni, és azt azonnal kidobni, ha ez nem megoldható (pl. sportolás közben), akkor a könyökhajlatba tüsszenteni vagy köhögni.
* A résztvevő kötelezettsége, hogy haladéktalanul jelentse a szervező(k)nek, ha bármely betegség tüneteit észleli magán.
* Zárt térben történő foglalkozások esetében a kórokozók koncentrációjának minimalizálása érdekében a szervező kiemelt figyelmet fordít a fokozott és folyamatos szellőztetésre az időjárás és a környező forgalom függvényében, mely vonatkozik minden zárt térre, így a folyosókra, valamint a szociális helyiségekre is.
* A szervező törekszik arra, hogy szükség szerint, korosztálytól függően, a gyermekek a kézfertőtlenítők használatát felnőtt felügyelete mellett végezzék. Kéztörlésre papírtörlők használata javasolt.
* A szervező törekszik arra, hogy a tábor(ok) lebonyolítási időszakában érvényben lévő járványügyi előírásokat az étkezések alkalmával is betartsa és betartassa.

1. **A táborban résztvevőkre vonatkozó egészségvédelmi, balesetvédelmi szabályok**

* A balesetek megelőzésének első módja a házirend, valamint a szervezők, táboroztatók utasításainak betartása.
* A helyszínen a tisztaságot és a rendet meg kell tartani.
* Veszélyt vagy balesetet előidéző helyzetet a szervezőknek és a terület fenntartóját képviselő személyzetnek haladéktalanul jelenteni kell.
* A helyszínen lévő raktárakba, hulladék- és egyéb anyagokat tároló területekre, villamos áram elosztó helyiségekbe, konyha területére kizárólag az arra jogosult személy léphet be.
* A sportpályákat fegyelmezetten, egymás testi épségére ügyelve, a szervezők, táboroztatók jelenlétében, utasításaikat betartva szabad használni. A sportpályákra és az onnan való visszajutás csak a szervezők, táboroztatók kíséretében történhet.

**VI. Záró rendelkezések**

A házirend megsértése esetén a házirendet megsértőt a szervezők azonnali hatállyal hazaküldheti.

Eger, 2021.05.20.